ระเบียบกรมการขนส่งทางบก ว่าด้วยการรับจดทะเบียนรถยนต์รับจ้าง (รถแท็กซี่) ในเขตกรุงเทพมหานคร (ฉบับที่ 4) พ.ศ. 2536

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง
(รถแท็กซี่) ในเขตกรุงเทพมหานคร
(ฉบับที่
๔) พ.ศ. ๒๕๓๖
 

ตามที่ได้มีระเบียบกรมการขนส่งทางบกว่าด้วยการรับจดทะเบียนรถยนต์รับจ้าง
(รถแท็กซี่) ในเขตกรุงเทพมหานคร พ.ศ. ๒๕๓๕ ลงวันที่ ๑๓ พฤษภาคม พ.ศ. ๒๕๓๕ และระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง (รถแท็กซี่) ในเขตกรุงเทพมหานคร (ฉบับที่ ๒) พ.ศ. ๒๕๓๕ ลงวันที่ ๘ กรกฎาคม พ.ศ. ๒๕๓๕ ไว้แล้วนั้น

โดยที่เป็นการสมควรแก้ไขปรับปรุงระยะเวลาในการนำรถมาดำเนินการจดทะเบียนเสียใหม่ให้เหมาะสมยิ่งขึ้น
ฉะนั้น อาศัยอำนาจตามความในมาตรา ๑๐ วรรคท้าย แห่งพระราชบัญญัติรถยนต์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์
(ฉบับที่ ๗) พ.ศ. ๒๕๓๐ ประกอบกับกฎกระทรวง ฉบับที่ ๑๐ (พ.ศ. ๒๕๓๕) ออกตามความในพระราชบัญญัติรถยนต์
พ.ศ. ๒๕๒๒ และมติคณะรัฐมนตรีในคราวประชุม เมื่อวันที่ ๑๗ กุมภาพันธ์ ๒๕๓๕ และเพื่อให้การปฏิบัติราชการในการรับจดทะเบียนรถยนต์รับจ้าง
(รถแท็กซี่) ในเขตกรุงเทพมหานคร เป็นไปด้วยความเรียบร้อย อธิบดีกรมการขนส่งทางบก
จึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง (รถแท็กซี่) ในเขตกรุงเทพมหานคร (ฉบับที่ ๔) พ.ศ.
๒๕๓๖

ข้อ ๒[๑]
ให้ใช้ระเบียบนี้ตั้งแต่บัดนี้เป็นต้นไป

ข้อ ๓ บรรดาระเบียบ ข้อบังคับ หรือคำสั่งอื่นใดในส่วนที่มีไว้แล้วในระเบียบ
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๔ ให้ยกเลิกความในวรรคสองของข้อ ๘ แห่งระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง (รถแท็กซี่) ในเขตกรุงเทพมหานคร พ.ศ. ๒๕๓๕ ซึ่งแก้ไขเพิ่มเติม
โดยระเบียบกรมการขนส่งทางบก ว่าด้วยการรับจดทะเบียนรถยนต์รับจ้าง (รถแท็กซี่) ในเขตกรุงเทพมหานคร
(ฉบับที่ ๒) พ.ศ. ๒๕๓๕ และให้ใช้ความต่อไปนี้แทน
กรณีที่นายทะเบียนพิจารณาให้ความเห็นชอบตามวรรคหนึ่ง
ให้มีหนังสือแจ้งให้ผู้ยื่นคำขอทราบ และให้ผู้นั้นนำรถมาดำเนินการจดทะเบียนภายในกำหนด
๖๐ วัน ทั้งนี้ นับแต่วันที่ได้รับหนังสือจากนายทะเบียน

ข้อ ๕ สำหรับผู้ที่ได้รับความเห็นชอบจดทะเบียนก่อนวันที่ระเบียบนี้ใช้บังคับ
ให้นำรถมาจดทะเบียนได้ ภายในกำหนดเวลา ๑๘๐ วัน นับแต่วันที่ได้รับหนังสือจากนายทะเบียน


ประกาศ
ณ วันที่ ๑๐ พฤศจิกายน พ.ศ. ๒๕๓๖
ประดัง
ปรีชญางกูร
อธิบดีกรมการขนส่งทางบก
































นันทนา/ผู้จัดทำ
๖ ตุลาคม ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๑๐๑ ง/หน้า ๓๒/๒๙ กันยายน ๒๕๔๙